1. ปัจจัยความเสี่ยง

บริษัทมีนโยบายในการจัดการความเสี่ยงให้อยู่ในระดับที่ต่ำที่สุด โดยมีรายละเอียดปัจจัยความเสี่ยง
ดังนี้

1.  ความเสี่ยงเกี่ยวกับการผลิต

    1.  ความเสี่ยงจากการพึ่งพิงเทคโนโลยีการผลิตจากต่างประเทศ

บริษัทได้รับการสนับสนุนด้านเทคโนโลยีการผลิตจากสองบริษัทผู้ผลิตสีชั้นนำของโลกที่ประกอบธุรกิจมานานกว่า
100 ปี ได้แก่ Wattyl และ PPG ซึ่งในการจำหน่ายผลิตภัณฑ์สี บริษัทจำหน่ายภายใต้ตราสินค้าของ
Wattyl และ PPG Amercoat โดยในปี 2552
บริษัทมีสัดส่วนการจำหน่ายแยกตามตราสินค้าคิดเป็นร้อยละ 26.32 และร้อยละ 41.92 ตามลำดับ
ซึ่งบริษัทมีสัญญาการให้การสนับสนุนด้านเทคโนโลยีการผลิตโดยให้ลิขสิทธิ์ (License)
ในการผลิตและจำหน่ายสีเคลือบไม้และสีทาอาคารจาก Wattyl เป็นระยะเวลา 3 ปี
(ตั้งแต่เดือนกันยายน 2550 ถึงเดือนมิถุนายน 2553)
โดยในการต่ออายุสัญญาบริษัทสามารถต่ออายุสัญญากับ Wattyl ได้คราวละ 3 ปี
ตามสรุปสาระสำคัญของสัญญาหน้า 2.3-16 และบริษัทมีสัญญาเป็นผู้แทนจำหน่ายสีพ่นซ่อมรถยนต์จาก
PPG เป็นระยะเวลา 3 ปี (ตั้งแต่วันที่ 1 เมษายน 2551 ถึงวันที่ 31 มีนาคม 2554)
และมีสัญญาสั่งผลิตสีป้องกันสนิมจาก PPG (Special Manufacturing Agreement)
และสัญญาให้เป็นผู้แทนจำหน่ายสีป้องกันสนิมในประเทศไทยจาก PPG (Distributor
Agreement) เป็นระยะเวลา 3 ปี (ตั้งแต่วันที่ 1 มกราคม 2551 ถึงวันที่ 31 ธันวาคม 2553)
ตามสรุปสาระสำคัญของสัญญาหน้า 2.3-13
ซึ่งจากการพึ่งพิงเทคโนโลยีการผลิตของทั้งสองบริษัทข้างต้น
จึงอาจทำให้บริษัทอาจได้รับความเสี่ยงจากการไม่ได้รับการสนับสนุนด้านเทคโนโลยีการผลิต
หรือการถูกบอกเลิกสัญญาหรือเปลี่ยนแปลงเงื่อนไขของสัญญาได้

แต่อย่างไรก็ตาม ตลอดระยะเวลาที่ผ่านมา บริษัทได้ทำการวิจัยและพัฒนาผลิตภัณฑ์สีป้องกันสนิม
จนทำให้ผลิตภัณฑ์สีป้องกันสนิมที่ผลิตได้
มีคุณสมบัติทางเคมีที่เหมาะสมกับสภาพภูมิอากาศของประเทศไทย โดยในการจำหน่ายผลิตภัณฑ์สี
นอกจากคุณภาพของผลิตภัณฑ์สี และความหลากหลายของ Shade สีที่บริษัทมีให้ผู้ใช้สีเลือก
รวมทั้งความพร้อมของบริษัทในการส่งมอบผลิตภัณฑ์สีได้ทันตามความต้องการของลูกค้าแล้ว
ปัจจัยสำคัญอีกประการหนึ่งคือการให้บริการหลังการขาย (After Sale Service)
ซึ่งบริษัทมีทีมบริการ (Service Team) ไปประจำ ณ สถานที่ใช้งานจริงของลูกค้า
เพื่อให้คำแนะนำเกี่ยวกับการใช้สีที่ถูกต้อง จึงทำให้บริษัทสามารถให้บริการลูกค้าได้อย่างทันที
และยังถือเป็นโอกาสในการขยายตลาดอีกด้วย
ซึ่งจากการจำหน่ายผลิตภัณฑ์สีภายในประเทศมาเป็นระยะเวลานาน ทำให้บริษัทมีความคุ้นเคย
และความชำนาญด้านการตลาดภายในประเทศเป็นอย่างดี
และสามารถสร้างความได้เปรียบด้านการตลาดให้กับบริษัท
ซึ่งจากความชำนาญในการจำหน่ายผลิตภัณฑ์สีภายในประเทศของบริษัท ทำให้ Wattyl และ PPG
ต้องพึ่งพาช่องทางการจัดจำหน่ายผลิตภัณฑ์สี (Marketing Arm)
ของบริษัทเพื่อจำหน่ายผลิตภัณฑ์สีภายในประเทศ

นอกจากนี้ บริษัทได้สร้างความสัมพันธ์อันดีกับทั้งสองบริษัทดังกล่าวมาเป็นเวลานานกว่า 25 ปี
โดยตลอดระยะเวลาที่ผ่านมา
บริษัทได้รับการสนับสนุนและให้ลิขสิทธิ์การใช้เทคโนโลยีมาโดยต่อเนื่อง ทำให้บริษัทมีความพร้อม
ประสบการณ์
และความชำนาญในด้านการผลิตและจำหน่ายสีภายใต้เทคโนโลยีของทั้งสองบริษัทเป็นอย่างดี
ซึ่งทำให้บริษัทได้รับความเชื่อมั่นและเชื่อถือจากกลุ่มลูกค้าผู้ใช้สีด้วยดีมาโดยตลอด
รวมทั้งบริษัทได้สร้างความสัมพันธ์อันดีกับกลุ่มลูกค้าที่ใช้ผลิตภัณฑ์สีทั้งสองบริษัทดังกล่าว
ควบคู่ไปกับการพัฒนาคุณสมบัติของผลิตภัณฑ์สีที่ผลิตได้โดยต่อเนื่อง
ทำให้ผลิตภัณฑ์สีของบริษัทที่ใช้เทคโนโลยีการผลิตจากทั้งสองบริษัทมีคุณสมบัติการใช้งานที่สอดคล้องและเหมาะสมกับสภาพภูมิอากาศของประเทศไทย
นอกจากนี้ บริษัทยังมีทีมงานวิจัยและพัฒนาผลิตภัณฑ์สี (R&D) ประเภทต่างๆ
ซึ่งปัจจุบันบริษัทอยู่ระหว่างดำเนินการจดลิขสิทธิ์ตราสินค้า (Brand Name) อาทิ
ผลิตภัณฑ์สีเคลือบไม้ซึ่งเป็นตราสินค้า (Brand Name) ของบริษัทเอง ทั้งนี้
เพื่อลดการพึ่งพาเทคโนโลยีการผลิตจากทั้งสองบริษัทข้างต้น
และเพื่อสร้างการยอมรับในตัวผลิตภัณฑ์และตราสินค้าของบริษัทเอง
ซึ่งปัจจุบันบริษัทมียอดจำหน่ายสีที่เกิดจากการวิจัยและพัฒนาของบริษัทคิดเป็นร้อยละ 31.76
ของรายได้จากการจำหน่ายรวม

2.  ความเสี่ยงในการจัดหาวัตถุดิบ

เนื่องจากวัตถุดิบที่ใช้ในการผลิตของบริษัทเป็นสารเคมีที่แหล่งที่มาจากผู้ผลิตทั้งในประเทศและต่างประเทศ
และส่วนใหญ่จะสั่งซื้อจากผู้จำหน่ายในประเทศ ซึ่งวัตถุดิบหลักที่ใช้ในการผลิตได้แก่ สารเรซิน
(Resin) ตัวให้สี (Pigment) ตัวทำละลาย (Solvent) และตัวเติมคุณสมบัติ (Additive)
ซึ่งบริษัทไม่ได้ทำสัญญาซื้อขายกับผู้จำหน่ายวัตถุดิบรายใดรายหนึ่งโดยเฉพาะ ดังนั้น
บริษัทอาจมีความเสี่ยงจากการจัดหาวัตถุดิบในกรณีที่ผู้จำหน่ายงดจำหน่ายวัตถุดิบให้แก่บริษัทได้
แต่ทั้งนี้ บริษัทได้มีการป้องกันความเสี่ยงในการจัดหาวัตถุดิบ
โดยการสั่งซื้อวัตถุดิบจากผู้จำหน่ายหลายราย
อีกทั้งบริษัทได้ทำการซื้อวัตถุดิบดังกล่าวจากผู้จำหน่ายมาเป็นเวลานานมากกว่า 10 ปี
และมีความสัมพันธ์อันดีกับผู้จำหน่ายวัตถุดิบดังกล่าว ดังนั้น
ความเสี่ยงที่อาจเกิดขึ้นจากการจัดหาวัตถุดิบของบริษัทจึงมีโอกาสน้อยและที่ผ่านมาก็ยังไม่เคยประสบปัญหาแต่อย่างใด
และบริษัทมั่นใจว่าวัตถุดิบที่นำมาใช้ในการผลิตจะไม่ขาดแคลน

3.  ความเสี่ยงจากการผันผวนของราคาวัตถุดิบและอัตราแลกเปลี่ยนเงินตราต่างประเทศ

เนื่องจากวัตถุดิบที่ใช้ในการผลิตของบริษัทส่วนใหญ่เป็นวัตถุดิบที่มีแหล่งผลิตจากต่างประเทศ
และเป็นวัตถุดิบที่จัดว่าเป็นเคมีภัณฑ์ที่เกี่ยวเนื่องกับราคาน้ำมันดิบและราคาผลิตภัณฑ์ปิโตรเคมีของตลาดโลก
โดยบริษัทได้สั่งซื้อวัตถุดิบจากตัวแทนจำหน่ายในประเทศคิดเป็นเป็นสัดส่วนประมาณร้อยละ 90
และนำเข้าวัตถุดิบโดยตรงจากต่างประเทศคิดเป็นสัดส่วนประมาณร้อยละ 10 ดังนั้น
บริษัทอาจได้รับความเสี่ยงจากความผันผวนของราคาวัตถุดิบที่เกิดจากความผันผวนของราคาน้ำมันดิบและราคาผลิตภัณฑ์ปิโตรเคมีของตลาดโลก
รวมทั้งความผันผวนของอัตราแลกเปลี่ยนเงินตราต่างประเทศ แต่อย่างไรก็ตาม
เนื่องจากบริษัททำการผลิตสีตามคำสั่งซื้อของลูกค้า (Made to order) เป็นส่วนใหญ่
จึงทำให้บริษัทสามารถวางแผนการผลิตให้สอดคล้องกับแผนการจำหน่ายได้
และทำให้บริษัทสามารถกำหนดราคาสินค้าที่จะจำหน่ายให้เป็นไปตามต้นทุนการผลิตที่เปลี่ยนแปลงในแต่ละช่วงเวลา
และสามารถรักษาอัตรากำไรขั้นต้นให้อยู่ในระดับที่ใกล้เคียงเดิมได้
แต่ทั้งนี้บริษัทอาจได้รับผลกระทบต่อต้นทุนการผลิตในระยะเวลาสั้นๆ บ้าง

สำหรับการสั่งซื้อวัตถุดิบที่ต้องนำเข้าจากต่างประเทศ
บริษัทจะตกลงกับผู้จำหน่ายวัตถุดิบในต่างประเทศ
โดยกำหนดอัตราแลกเปลี่ยนเงินตราต่างประเทศไว้อย่างชัดเจน
ซึ่งที่ผ่านมาบริษัทไม่ได้มีการทำสัญญาซื้อขายเงินตราต่างประเทศล่วงหน้า (Forward Contract)
กับสถาบันการเงินแต่อย่างใด
เนื่องจากบริษัทมีปริมาณการนำเข้าวัตถุดิบโดยตรงจากต่างประเทศในมูลค่าที่ค่อนข้างน้อย
(ส่วนใหญ่เป็นการสั่งซื้อวัตถุดิบผ่านตัวแทนจำหน่ายในประเทศ)
ทำให้บริษัทได้รับผลกระทบจากความผันผวนของอัตราแลกเปลี่ยนเงินตราต่างประเทศไม่มากนัก

4.  ความเสี่ยงจากการเปลี่ยนแปลงเทคโนโลยีด้านการผลิตของลูกค้า

เนื่องจากลูกค้าผู้ใช้ผลิตภัณฑ์สีของบริษัทส่วนใหญ่
เป็นลูกค้าในภาคอุตสาหกรรมที่มีสายงานการผลิตที่แตกต่างกัน ดังนั้น
หากภาคอุตสาหกรรมที่เป็นลูกค้าของบริษัทปรับเปลี่ยนเทคโนโลยีด้านการผลิตเพื่อสนองตอบความต้องการที่เปลี่ยนแปลงไป
ย่อมทำให้บริษัทได้รับผลกระทบจากการเปลี่ยนแปลงดังกล่าว
กล่าวคือการเปลี่ยนแปลงค่านิยมของผู้บริโภค ที่เริ่มหันมาให้ความสำคัญกับสิ่งแวดล้อมมากขึ้น
ทำให้ภาคธุรกิจต่างๆ เปลี่ยนแปลงความต้องการใช้สีจากสีประเภท Solvent Base
ที่มีสารระเหยมาก แต่เนื้อสีน้อย เป็นสีประเภท Water Base ที่มีเนื้อสีมาก และสารระเหยน้อย
ซึ่งช่วยลดผลกระทบต่อสิ่งแวดล้อมได้
ซึ่งการเปลี่ยนแปลงดังกล่าวทำให้บริษัทต้องปรับเปลี่ยนเทคโนโลยีและกระบวนการผลิตเพื่อรองรับความต้องการที่เปลี่ยนแปลงไปดังกล่าว
ดังนั้น บริษัทจึงอาจได้รับความเสี่ยงจากประเด็นดังกล่าวได้
แต่เนื่องด้วยการให้บริการหลังการขายของบริษัทที่เน้นการให้คำแนะนำเกี่ยวกับการใช้สีในสายงานการผลิตของลูกค้า
บริษัทจึงสามารถวางแผนการผลิตและเทคโนโลยีให้สอดคล้องกับแผนการผลิตสินค้าของลูกค้าได้
ทำให้บริษัทสามารถประเมินแนวโน้มการเปลี่ยนแปลงด้านการผลิตของลูกค้า
และสามารถลดความเสี่ยงจากการเปลี่ยนแปลงดังกล่าวได้

1.  ความเสี่ยงในการประกอบธุรกิจ

    1.  ความเสี่ยงจากผู้เข้ามาทำธุรกิจสีรายใหม่และการเปิดเสรีทางการค้า

สีเป็นผลิตภัณฑ์เคมีภัณฑ์ขั้นปลายที่นำไปใช้ในหลายอุตสาหกรรม
ซึ่งความต้องการใช้สีในประเทศไทยยังคงมีอยู่อย่างต่อเนื่อง
โดยเฉพาะอย่างยิ่งความต้องการใช้สีในภาคอุตสาหกรรมที่เกี่ยวข้องกับอุตสาหกรรมปิโตรเคมี ไฟฟ้า
แท่นขุดเจาะน้ำมันและก๊าซในอ่าวไทย
ที่มีแนวโน้มการเติบโตเป็นไปตามการเติบโตของธุรกิจพลังงาน
ซึ่งปัจจุบันผู้ผลิตสีคุณภาพประเภทดังกล่าวในประเทศไทยยังมีจำนวนไม่มากนัก ดังนั้น
บริษัทจึงอาจได้รับความเสี่ยงจากการเข้ามาของผู้ผลิตรายใหม่
ทั้งประเภทที่เป็นบริษัทในเครือของผู้ผลิตสีจากต่างประเทศ บริษัทผู้ผลิตสีของคนไทย
และบริษัทผู้ผลิตสีของคนไทยที่ได้รับการสนับสนุนด้านเทคโนโลยีการผลิตจากต่างประเทศ นอกจากนี้
การดำเนินนโยบายเปิดเสรีทางการค้าของภาครัฐบาล
ก็อาจส่งผลทำให้บริษัทได้รับความเสี่ยงจากผลิตภัณฑ์สีราคาต่ำที่นำเข้ามาจากต่างประเทศอีกด้วย
ซึ่งผลจากการเข้ามาดำเนินธุรกิจของผู้ผลิตรายใหม่และการเปิดเสรีทางการค้า
อาจทำให้เกิดการแข่งขันทางด้านราคา
ซึ่งอาจส่งผลกระทบต่อยอดรายได้และกำไรสุทธิของบริษัทในอนาคต แต่อย่างไรก็ตาม
เนื่องจากบริษัทดำเนินธุรกิจผลิตและจำหน่ายสีมานานกว่า 25 ปี
โดยผลิตภัณฑ์สีที่บริษัทผลิตและจำหน่ายมีทั้งสีที่ใช้ในภาคอุตสาหกรรมและภาคครัวเรือน
โดยเฉพาะอย่างยิ่งผลิตภัณฑ์สีที่ใช้ในภาคอุตสาหกรรมซึ่งเน้นคุณภาพของสี ความหลากหลายของสี
และการให้บริการหลังการขายที่ถือเป็นจุดแข็งอย่างหนึ่งของบริษัท
นอกจากนี้บริษัทยังมีจุดแข็งด้านการผลิตสินค้าที่ได้รับการยอมรับด้านคุณภาพ และมาตรฐานการผลิต
ซึ่งได้รับการถ่ายทอดเทคโนโลยีจากผู้ผลิตสีชั้นนำของโลก ดังนั้น
หากมีการเข้ามาของผู้ผลิตสีรายใหม่ไม่ว่าจะมีรูปแบบการเข้ามาในธุรกิจสีรูปแบบใด
บริษัทอาจได้รับผลกระทบบ้างเล็กน้อย แต่ทั้งนี้ที่ผ่านมา
บริษัทยังไม่เคยได้รับผลกระทบจากความเสี่ยงดังกล่าว

2.  ความเสี่ยงจากการพึ่งพิงบุคลากรที่มีความชำนาญ

เนื่องจากอุตสาหกรรมการผลิตสี เป็นอุตสาหกรรมที่ต้องใช้เทคโนโลยีการผลิตด้านเคมีภัณฑ์ชั้นสูง
ซึ่งต้องอาศัยความรู้ความเข้าใจ ประสบการณ์
และความชำนาญของบุคลากรเป็นอย่างมากที่จะทำการวิจัยและพัฒนา (R&D)
ผลิตภัณฑ์สีอย่างต่อเนื่อง เพื่อให้ได้ผลิตภัณฑ์สีที่มีคุณภาพและคุณสมบัติตามความต้องการของตลาด
ดังนั้น บุคลากรที่มีความรู้ความเข้าใจในตัวผลิตภัณฑ์
และมีความคิดริเริ่มในการพัฒนาผลิตภัณฑ์ให้ได้คุณภาพ
จึงถือเป็นสิ่งสำคัญอย่างหนึ่งของผู้ประกอบการในอุตสาหกรรมการผลิตและจำหน่ายผลิตภัณฑ์สี
ซึ่งการสูญเสียบุคลากรที่มีความรู้ความสามารถด้านการวิจัยและพัฒนาผลิตภัณฑ์อาจส่งผลกระทบต่อความสามารถในการแข่งขันของบริษัทได้
แต่อย่างไรก็ตาม เนื่องจากบุคลากรด้านการวิจัยและพัฒนา (R&D)
ของบริษัทส่วนใหญ่ทำงานร่วมกับบริษัทมาเป็นเวลานานมากกว่า 10 ปี ซึ่งที่ผ่านมา
มีอัตราการลาออกของพนักงานในส่วนงานดังกล่าวน้อยมาก
อีกทั้งบุคลากรสำคัญในส่วนงานด้านการวิจัยและพัฒนา (R&D) ของบริษัท ยังเป็นผู้ถือหุ้น กรรมการ
และผู้บริหารของบริษัทอีกด้วย ดังนั้น
จึงทำให้เชื่อมั่นได้ว่าบริษัทจะมีความเสี่ยงเกี่ยวกับการสูญเสียบุคลากรด้านการวิจัยและพัฒนาผลิตภัณฑ์ค่อนข้างน้อย
นอกจากนี้ บริษัทยังป้องกันความเสี่ยงที่อาจเกิดขึ้น
โดยการจัดให้มีการฝึกอบรมเพื่อพัฒนาความรู้ความสามารถของบุคลากรในส่วนงานดังกล่าวเพื่อกระจายความรู้ให้กับทีมงาน
และลดการพึ่งพิงบุคลากรรายใดรายหนึ่งโดยเฉพาะ

3.  ความเสี่ยงจากการหยุดชะงักด้านการผลิต อันเนื่องมาจากเหตุอัคคีภัย

เนื่องจากอุตสาหกรรมการผลิตสี เป็นอุตสาหกรรมที่ต้องใช้วัตถุดิบเคมีภัณฑ์ในการผลิต
ซึ่งวัตถุดิบที่ใช้ในการผลิตล้วนแต่เป็นวัตถุดิบที่ง่ายต่อการติดไฟ ดังนั้น
หากเกิดการรั่วไหลของสารเคมีหรือเกิดประกายไฟภายในโรงงาน
บริษัทอาจได้รับความเสี่ยงจากการหยุดชะงักด้านการผลิตอันเนื่องมาจากการเกิดอัคคีภัยได้
อย่างไรก็ตาม
บริษัทได้คำนึงถึงความเสี่ยงที่อาจเกิดขึ้นและได้ป้องกันความเสี่ยงดังกล่าวโดยการจัดให้มีการฝึกอบรมให้แก่พนักงานที่ปฏิบัติหน้าที่ภายในบริษัท
เพื่อสร้างความรู้ความเข้าใจเกี่ยวกับขั้นตอนการผลิต ข้อควรปฏิบัติ
และข้อควรระวังในการปฏิบัติงาน
รวมไปถึงสร้างความรู้ความเข้าใจเกี่ยวกับสาเหตุของการเกิดอัคคีภัย อาทิ
การเกิดปฏิกิริยาทางเคมีของสารเคมี อุณหภูมิที่สารเคมีสามารถติดไฟได้เอง
สารเคมีที่ต้องหลีกเลี่ยง และสารอันตรายที่เกิดจากการสลายตัว เป็นต้น นอกจากนี้
บริษัทยังจัดให้มีการฝึกอบรมการป้องกันและระงับอัคคีภัย
โดยการเชิญเจ้าหน้าที่จากศูนย์ป้องกันและบรรเทาสาธารณภัย เทศบาลตำบลแพรกษา อำเภอเมือง
จังหวัดสมุทรปราการ มาให้ความรู้แก่พนักงานของบริษัทอย่างสม่ำเสมออีกด้วย ทั้งนี้
บริษัทได้ลงทุนติดตั้งระบบไฟฟ้า เรียกว่า Explosion Proof
ซึ่งเป็นระบบที่สามารถป้องกันการเกิดประกายไฟหากมีการสปาร์คของกระแสไฟฟ้า
อันจะนำมาซึ่งการเกิดการลุกไหม้ภายในโรงงานได้ ดังนั้น
ความเสี่ยงจากการเกิดอัคคีภัยที่อาจทำให้เกิดการหยุดชะงักของการผลิตสินค้า
จึงมีโอกาสเกิดขึ้นน้อย ซึ่งที่ผ่านมา บริษัทยังไม่เคยได้รับผลกระทบจากความเสี่ยงดังกล่าว

4.  ความเสี่ยงจากการปรับเปลี่ยนค่านิยมในการใช้วัสดุทดแทนสีของภาคอสังหาริมทรัพย์

ภาคอสังหาริมทรัพย์ถือเป็นภาคธุรกิจหนึ่งที่ใช้ผลิตภัณฑ์สีเป็นส่วนประกอบในการก่อสร้างอาคารสำนักงานและที่อยู่อาศัยเป็นปริมาณมาก
ซึ่งปัจจุบัน
ด้วยการเปลี่ยนแปลงของค่านิยมและรูปแบบทางสถาปัตยกรรมที่เน้นการใกล้ชิดธรรมชาติเพิ่มมากขึ้น
ทำให้ผู้ประกอบการในธุรกิจอสังหาริมทรัพย์จำเป็นจะต้องปรับเปลี่ยนรูปแบบอาคารสำนักงานและที่อยู่อาศัยให้มีความทันสมัยและมีรูปแบบที่หลากหลาย
ดังจะเห็นได้จากอาคารสำนักงานและที่อยู่อาศัยส่วนใหญ่ที่หันมาใช้วัสดุสำหรับทำผนังอาคารหรือที่อยู่อาศัยเป็นกระจกหรืออะคริลิค
(Acrylic) ทดแทนปูนหรือแผ่นยิปซั่มมากขึ้น ซึ่งการเปลี่ยนแปลงรูปแบบการก่อสร้างดังกล่าว
อาจทำให้ภาคอสังหาริมทรัพย์มีความต้องการใช้ผลิตภัณฑ์สีในปริมาณที่ลดลง
แต่เนื่องจากผลิตภัณฑ์หลักที่บริษัทผลิตและจำหน่าย ได้แก่
สีป้องกันสนิมที่ใช้ในอุตสาหกรรมที่เกี่ยวข้องกับพลังงาน และปิโตรเคมี
มีสัดส่วนการจำหน่ายในงวดบัญชีปี 2552 ร้อยละ 43.98 ของยอดจำหน่ายรวม
และสีเคลือบไม้ที่ใช้ในอุตสาหกรรมเฟอร์นิเจอร์ ซึ่งมีสัดส่วนการจำหน่ายในงวดบัญชีปี 2552 ร้อยละ
27.25 ของยอดจำหน่ายรวม ในขณะที่ผลิตภัณฑ์สีทาอาคารมีสัดส่วนการจำหน่ายประมาณร้อยละ
7.03 ของยอดจำหน่ายรวม
ดังนั้นจะเห็นได้ว่าบริษัทไม่ได้พึ่งพิงรายได้จากการจำหน่ายสีในภาคธุรกิจอสังหาริมทรัพย์มากนัก
ดังนั้น หากเกิดการปรับเปลี่ยนค่านิยมในการใช้วัสดุทดแทนสีของภาคอสังหาริมทรัพย์
จึงไม่น่าจะมีผลกระทบกับยอดจำหน่ายของบริษัทอย่างมีนัยสำคัญ

2.  ความเสี่ยงด้านการบริหารจัดการ

    1.  ความเสี่ยงจากการบริหารงานที่พึ่งพิงผู้บริหารหลัก

เนื่องจากผลิตภัณฑ์ของบริษัทถือเป็นเคมีภัณฑ์ประเภทหนึ่ง
ซึ่งต้องอาศัยความรู้ความชำนาญในการศึกษาวิจัยเพื่อพัฒนาผลิตภัณฑ์ให้ได้คุณภาพและมาตรฐานให้เป็นไปตามความต้องการของตลาด
ซึ่งในการจำหน่ายผลิตภัณฑ์ของบริษัท นอกจากจะต้องให้ความสำคัญกับคุณภาพของผลิตภัณฑ์แล้ว
การสร้างความสัมพันธ์อันดีกับลูกค้าของผู้บริหารบริษัทเป็นอีกสิ่งหนึ่งที่ส่งผลกระทบต่อการตัดสินใจซื้อผลิตภัณฑ์ของบริษัท
ซึ่งผู้บริหารหลักส่วนใหญ่ทำงานกับบริษัทมาเป็นระยะเวลานานมากกว่า 10 ปี ดังนั้น
บริษัทจึงมีความเสี่ยงจากการพึ่งพาผู้บริหารหลักของบริษัทในด้านการบริหารงาน
ซึ่งหากมีการเปลี่ยนแปลงผู้บริหารอาจจะส่งกระทบต่อการดำเนินงานของบริษัท
แต่อย่างไรก็ตามบริษัทได้จัดให้มีการจัดทำระบบการบริหารจัดการที่ใช้เป็นแนวทางให้ผู้บริหารและพนักงานได้ปฏิบัติ
อีกทั้งมีการฝึกอบรมพนักงานทุกระดับให้มีความรู้ความเข้าใจในการทำงานโดยเท่าเทียมและสม่ำเสมอ
รวมทั้งได้ส่งเสริมและมอบหมายให้พนักงานมีตำแหน่งหน้าที่การงานสูงขึ้นเพื่อรองรับด้านการบริหารจัดการ
จึงน่าสามารถจะลดการพึ่งพิงการบริหารงานของผู้บริหารหลักได้